Sociálna patológia v medziľudských vzťahoch: domáce násilie, zanedbávanie a týranie detí a zverených osôb, šikanovanie; faktory vplývajúce na vznik a rozvoj týchto javov, možnosti prevencie. 

Domáce násilie

Akékoľvek násilie páchané v rodine na blízkych a zverených osobách

Medzi domáce násilie zahŕňame : 

· Týranie zneužívanie a zanedbávanie detí

· Týranie žien (aj mužov)

· Týranie starších ľudí

Základné pojmy:

Týranie

· Psychické (emočné)

· Telesné

Telesné týranie –  zneužitie fyzickej sily voči dieťaťu, alebo inej zverenej osobe a ubližovanie na tele. Najčastejšie sa vyskytuje bitie dieťaťa, vystavovanie nadmernej záťaži neprimeranej veku a telesným danostiam, topenie, vystavovanie chladu, opaľovanie chĺpkov, pálenie chodidiel, hasenie cigariet na tele, vystavovanie nebezpečenstvu, napr. sotenie do otvoreného ohňa, topenie, podávanie jedov a pod. Najčastejšie vyskytujúcou sa formou telesného týrania je bitie. 

Osobitnou formou telesného týrania je sexuálne týranie resp. telesné týranie so sexuálnym podtextom s tým je spojená najčastejšie nejaká sexuálna deviácia. Príkladom môže byť pripínanie štipcov na bradavky, vkladanie rôznych predmetov do vagíny, priväzovanie a následné bitie, často s vynucovaním si pohlavného styku a pod.

Telesné týranie môže spôsobiť trvalé následky a aj smrť. Keď je dieťa, ale aj dospelý človek dlhodobo týraný trpí aj po psychickej stránke, preto starostlivosť o obete domáceho násilia by mala byť komplexná a metódy volené citlivo. 

Psychické týranie -  

Napr.“ terorizovanie dieťaťa neustálou kritikou, nadávkami a inými druhmi ponižovania“ (Matoušek et al., 2005, str. 27) 

Obete násilia

Sme náchylní podliehať množstvu stereotypov. Jedným z nich je tiež rozdeľovanie rol v prípade domáceho násilia. Muž je väčšinou považovaný za despotu a tyrana, žena je braná ako zranená obeť. Kedysi za  obete domáceho násilia boli považované najmä ženy a deti. Avšak v tomto prípade sme svedkami podivnej emancipácie, pretože sa zvyšuje počet žien, ktoré trápia a týrajú svoje rodiny. Zabúdalo sa tiež na zlé správanie voči starším spoluobyvateľom domácnosti a najmä voči mužom. Znie to síce neuveriteľne, ale aj muži môžu byť týraní. 

Týranie je vždy dokazovanie si moci patologickým spôsobom. Väčšinou si agresori takto zvyšujú nízke sebavedomie, kompenzujú  komplexy menejcennosti a to sa týka rovnako mužov i žien. 

Muži sa jednoznačne častejšie uchyľujú k fyzickému násiliu, lebo sú od prírody fyzicky silnejší. Ženy používajú skôr psychické násilie.

V roku 1995 robila Svetová zdravotnícka organizácia výskum, z ktorého vyplynulo, že obeťami domáceho násilia sú v 95 percentách prípadov ženy a deti, a iba 5 percent obetí sú muži. Ženy kradnú deti otcom. Vyhradzujú si práva na dieťa, ktoré im nepatria. To je tiež jeden stupeň týrania mužov – otcov. Ich odlúčenie od detí.

Bolo vykonaných množstvo výskumov na dokazovanie domáceho násilia.Výskum zahŕňal všetky druhy násilia :

· fyzické, 

· psychické,

· ekonomické. 

V krajinách (k akým patrí aj Slovensko), kde je hlboko zafixovaný názor, že muž má byť dominantnejší a žena má poslúchať, muži si len ťažko priznávajú, že nimi ženy manipulujú, vydierajú ich a psychicky týrajú. 

No v krajinách s liberálnejšími postojmi a pokročilejším stupňom emancipácie sa v poradniach pre obete domáceho násilia častejšie objavujú aj muži. Na medzinárodnej konferencii v Amsterdame v roku 2004 Holanďania uvádzali, že u nich muži tvoria až 20 percent obetí domáceho násilia.

Týranie, zneužívanie a zanedbávanie detí – syndróm CAN

V dnešnej dobe sa veľmi často stretávame s problémom, ktorý sa týka násilia v rámci rodiny. Z psychologického hľadiska je dôležité, že dieťaťu veľmi často ubližujú jeho rodičia, ktorí by ho mali chrániť a poskytnúť mu bezpečné zázemie (Vágnerová, 2005). 
Historické súvislosti:

Z dejín sociálnej práce vieme, že postoj k deťom ako špecifickej skupine, ktorá má špeciálne vývojové potreby nebol vždy pozitívny. V minulosti sa deti ponímali ako „malí dospelí“, poprípade ako „majetok dospelých“ O osude detí mohol rozhodovať otec, alebo matka a v prípade, že dieťa bolo nežiaduce, odstránili ho. Príkladom môže byť Sparta, kde sa akokoľvek postihnuté deti, popr. deti ktoré boli „ prebytočné“ zhadzovali zo skaly. Nemusíme však chodiť až tak ďaleko, ešte v nedávnej minulosti boli deti zneužívané na prácu, ktorá nerešpektovala ich fyzické danosti a degenerovala ich, čo malo za následok vysokú úmrtnosť a trvalé následky v minulosti. 

Zvýšená pozornosť sa deťom začala venovať v dvadsiatom storočí. V súčasnosti sú deti chápané ako bytosti vyžadujúce špeciálnu ochranu, výživu a starostlivosť. 

Predtým ako vznikli útulky pre deti boli vybudované útulky pre týrané zvieratá. Z toho sa nám profiluje obraz, čo boli v nedávnej minulosti hodnotovo vyššie ako život dieťaťa, človeka.

História syndrómu CAN siaha do 50 tych rokov minulého storočia. Lekári si začali všímať určité odchýlky v zraneniach a vývoji detí. Ako prvý sa používal pojem syndró bitého dieťaťa, ktorý popísal v roku 1962 Campe. Neskôr bol rozpracovaný už spomínaný pojem sy. CAN.

Za týranie, zneužívanie a zanedbávanie dieťaťa považujeme akékoľvek nenáhodné, vedomé (prípadne i nevedomé) konanie rodičov, vychovávateľa alebo inej osoby voči dieťaťu, ktoré je v danej spoločnosti neprijateľné alebo odmietané a ktoré poškodzuje telesný, duševný i spoločenský stav a vývoj dieťaťa, poprípade spôsobuje i jeho smrť (Dunovský et al., 1995).

Obeťami zlého zaobchádzania sa vo väčšej miere stanú deti s vrodeným poškodením alebo z rôznych ďalších dôvodov zaostávajúce vo vývine, ale aj deti, ktoré sa chovajú v rozpore s očakávaním rodičov (sú nepokojné, pomočujú sa v noci, často plačú, sú často choré, koktajú, sú obézne alebo príliš chudé, zle sa učia, nechcené deti, deti s príznakmi autizmu, deti trpiace psychickými poruchami). K sexuálnemu zneužívaniu dochádza častejšie u dievčat ako u chlapcov. Na označenie tohto negatívneho sociálneho javu sa používa syndróm Child Abuse and Neglect ( CAN ) – syndróm týraného a zneužívaného dieťaťa.

Rozoznávanie syndrómu a následovné jeho liečenie, rehabilitácia a riešenie je veľmi komplikované a náročné. Vyžaduje spoluprácu celej rady disciplín, zaoberajúcimi sa akokoľvek dieťaťom.

Rodičia týraných a zneužívaných deti boli často týrané a zneužívané vo svojom detstve. Tendenciu agresívne reagovať prenášajú nielen na dieťa, ale aj na dospelého partnera, s ktorým žijú. Preto je veľmi dôležité, aby pracovník, ktorý má podozrenie na týranie dieťaťa, by sa mal zaujímať, či nie je v rodine týraný niekto ďalší. Prostredie, v ktorom veľmi často dochádza k zlému zaobchádzaniu s deťmi, sú mnohoproblémové rodiny. V týchto rodinách sa prepletá dôsledok rôznych osobných a sociálnych znevýhodnení (chudoba, nezamestnanosť, alkoholizmus, drogová závislosť). 

Proces socializácie prebieha ako postupné vrastanie do spoločenských podmienok života, to znamená postupná orientácia v danom sociokultúrnom prostredí a osvojovanie tomuto prostrediu primeraného účelného správania, je vo svojej podstate rodinnou výchovou, ktorá je psychologicky daná a je v podstate procesom učenia, zvlášť sociálneho (Nakonečný, 1997).  

Možnosti intervencie 

Možnosti intervencie predstavuje sieť služieb poskytovaných ohrozeným deťom, prípadne ich rodičom, mali by zahrňovať starostlivosť o obete a o ich rodiny, vrátane programov pre tých rodičov, ktorí dieťa svojím chovaním ohrozujú  (Matoušek, 2005). Odhalenie násilia je veľkým zásahom do fungujúcich rodinných aj keď patologických stereotypov, preto by sme mali tento krok urobiť so zreteľom na čo najmenšie narušenie rodinného fungovania – obzvlášť ak sú v rodine aj ďalšie deti. 

Krízová intervencia môže byť: 

· zamedzenie osobného kontaktu sexuálne zneužívaného dieťaťa s osobou, ktorá ho zneužívala

· v prípade, ak sa jedná o otca – zneuživateľa, snažíme sa o zamedzenie kontaktu s dieťaťom, čo znamená  presťahovanie dieťaťa k prarodičom alebo poskytnúť inú ochranu

· umiestnenie zbitého dieťaťa do nemocnice, v tomto prípade musí dať súhlas rodič alebo zákonný zástupca, pokiaľ sa nejedná o život ohrozujúcu situáciu, dieťa môže byť umiestnené aj v krízovom centre.

· trestne – právna forma intervencie predstavuje skutočnosti nahlásené na polícií

Intervencia nemusí byť zameraná len na osoby rodičov a rodinné vzťahy. Preventívne programy môžu teoreticky mieriť na všetky hlavné faktory, o ktorých teórie predpokladajú, že determinujú zlé zaobchádzanie s deťmi. Témy sú : osobnostná výbava rodičov, ekonomické a materiálne podmienky života, podporné siete rodiny, dostupnosť zdravotníckych a sociálnych služieb. Všetky vymenované témy sa podpisujú pod týranie, zneužívanie a zanedbávanie detí.

Prevencia

Pri súčasnom zvýšenom záujmu o problematiku prostredia ohrozených detí narastá i snaha o včasné vyhľadávanie rizikových rodín a preventívna práca s nimi. V snahe zachytiť rodiny, v ktorých dieťa v budúcnosti bude ohrozené týraním, či zanedbávaním, boli vypracované celé rady dotazníkov a posudzovacích škál, najcitlivejšie sú vždy škály založené na priamom pozorovaní interakcie rodičov a detí (Říčan - Krejčířová, 2006).

Najznámejšie delenie nám predstavuje prevenciu primárnu, sekundárnu a terciárnu. 
Za primárnu prevenciu násilia na deťoch môže považovať najmä: osvetu, informovanie o tomto probléme, informovanie o oznamovacej povinnosti každého, kto sa s násilím stretne, verejné odsúdenie násilia v rodinách (spoločenská netolerancia takéhoto správania). V 

V praxi to funguje veľmi ťažko. Mnohokrát sa „na svetlo“ dostanú až prípady, kedy je dieťa v akútnom ohrození života, alebo je vážne narušený jeho fyzický, psychický a sociálny vývin. Tu  sa otvára priestor pre sekundárnu prevenciu. Sekundárnou  prevenciou môže byť podpora nízkopríjmových rodín a práca s rodinami, u ktorých je zvýšené riziko, že sa v nich vyskytne násilie,  zanedbávanie a zneužívanie detí ( napr. alkoholické rodiny, rodiny s nízkym sociálnym statusom – napr. rómske rodiny,  neúplné rodiny, rodiny v rozvodovom konaní a pod.) Preventívna práca v tomto zmysle spočíva najmä v podchytení problémových rodín a posilňovanie pozitívnych väzieb v týchto rodinách. 

Terciárnou prevenciou rozumieme zásahy v prospech detí a ich rodín, aby sa ďalej neprehlbovalo patologické správanie.

Prevencia syndrómu CAN u detí a mládeže

Prevenciu chápeme, nielen v zmysle prechádzať konaniu, ktoré ohrozuje iných, ale má za úlohu aj chrániť dieťa pred tým, aby sa stalo obeťou násilia. Najzreteľnejšie to môžeme vnímať pri prevencii syndrómu CAN, ktorá má tiež dve oblasti. Jednou cieľovou skupinou je spoločnosť, prevažne dospelí ľudia. Primárnou snahou zabrániť, alebo minimalizovať také konanie dospelých, ktoré vedie k poškodzovaniu dieťaťa. 

Druhá cieľová skupina sú deti. Deti sú podriadené autoritám, sú závislé od dospelých a majú nízku schopnosť sa brániť. Cieľom preventívnych aktivít je naučiť deti asertivite. Naučiť ich povedať „nie“ vo vzťahu k cudzím aj blízkym osobám. 

Takto chápaná prevencia prebieha paralelne s prevenciou iných sociálno-patologických javov, pretože sa týka každého z už spomínaných sociálno-patologických javov. V rámci práce s dieťaťom sú zahrnuté aj aktivity, ktoré zahŕňajú túto oblasť.

Týranie dieťaťa dnes chápeme ako závažný problém, multifaktorový problém od vzniku, cez prejavy a dôsledky (Vlčková In: Ondrejkovič, 2000). Tento problém zahŕňa širokú škálu násilia, nielen fyzického, ale aj psychického. Zanecháva na dieťati stopy, ktoré si nesie po celý život. Poškodzuje jeho zdravie a v niektorých prípadoch spôsobuje aj smrť dieťaťa. 

Okrem bezprostredného ubližovania dieťaťu je týraním aj nezabránenie násiliu na dieťati. (Matoušek, 2003) 

Vlčková uvádza definíciu týraného a zanedbávaného dieťaťa: „je to akékoľvek nenáhodné, vedomé, alebo aj nevedomé konanie rodiča, vychovávateľa, alebo inej osoby voči dieťaťu. Také správanie je v spoločnosti neprijateľné a odmietavé poškoduje, fyzický, duševný a spoločenský stav dieťaťa a jeho vývin, príp. spôsobuje jeho smrť.“ (Vlčková In: Ondrejkovič, 2000)

Rozlišujeme telesné týranie, citové týranie, sexuálne zneužívanie, zanedbávanie, ale aj systémové týranie.
Telesné týranie (Physical abuse)
Zaobchádzanie s dieťaťom, ktoré mu spôsobuje ujmu na telesnom zdraví a mnohostranné utrpenie. V našej kultúre sa telesné tresty často považujú za jediný účinný výchovný prostriedok. Rodičia a osoby, ktoré prichádzajú s dieťaťom do kontaktu si neuvedomujú následky svojho konania. konajú s cieľom podriadiť dieťa svojim predstavám, skrotiť jeho povahové vlastnosti. Nastáva tak adaptácia dieťaťa na telesné ubližovanie a následná potreba zvyšovať frekvenciu a intenzitu. Vzniká tu nebezpečenstvo prekročenia nedefinovateľnej hranice, kde už telesný trest prestáva byť trestom a stáva sa týraním. 

Telesné týranie teda zahrňuje priame telesné ubližovanie dieťaťu – bitie, mučenie, nezabránenie ublíženia či utrpenia dieťaťu vrátane úmyselného otrávenia, alebo udusenia dieťaťa. Z etického hľadiska sa na týraní dieťaťa môže podieľať ľahostajnosť, ak sme svedkami týrania a nezabránime mu. V praxi je tento problém oveľa zložitejší. Benevolentnosť  je dnes veľmi aktuálna. A ochota pomôcť druhému sa v dnešnej spoločnosti vytráca. Niekedy by stačilo upozornenie na patričné úrady, ktoré sú dnes svetlou výnimkou. „ Čo sa do toho staráš, tvoje dieťa to nie je. Nechaj nás, nevieš o čo ide.“ Sú argumenty, ktoré môžu mať až tragické následky. Nie sú ojedinelé prípady, keď agresívny partner matky sa dopúšťa násilia na dieťati a matka nie je z rôznych príčin schopná alebo ochotná zasiahnuť z obavy násilia proti sebe alebo straty partnera. 

Najčastejšie príznaky týrania:

· poranenia alebo popáleniny nevysvetliteľného pôvodu, zvlášť ich opakovaný výskyt

· nechuť dieťaťa o týchto poraneniach hovoriť

· strach zo styku s rodičmi

· nepravdepodobné zdôvodnenie týchto poranení

· plešiny, vytrhané vlasy

· neochota dieťaťa odhaľovať ruky a nohy i v horúcich dňoch, strach z vyzliekania pred telocvikom

· modriny – na rukách, stehnách, tvári – na mäkkých častiach tela, ktoré môžu byť následkom štípania, pohryznutia, alebo bitia, obité lakte a kolená sú skôr zapríčinené bežnými detskými pádmi

· strach ísť domov, chronické úteky od rodičov, z lekárskej pomoci alebo zákroku

· sklony k sebatýraniu, agresivita voči ostatným

· odopieranie jedla a tekutín

· vystavovanie dieťaťa chladu

· topenie vo vode 

· dusenie 

· podávanie jedov

Telesné tyranie rozdeľujeme podľa povahy na aktívne a pasívne.

Telesné týranie dieťaťa aktívnej povahy zahrňuje všetky akty násilia na dieťati, pri ktorom dochádza k telesnému zraneniu, jeho trvalému postihnutiu alebo dokonca k jeho usmrteniu.

a) Deti telesne týrané s následným poranením – patria sem deti, ktorým vzniklo poranenie následkom bytia, trestania,  popálenia, obarenia.

b) Deti telesne  týrané, ktoré nemajú bezprostredné známky telesného týrania – patria deti, ktorým bolo spôsobené utrpenie dusením, otrávením alebo iným podobným násilím. Deti, ktoré sú vystavované opakovaným lekárskym vyšetreniam a deti sexuálne zneužívané.

Ťažisko telesného týrania a zneužívania detí je predovšetkým v nezvládnutej agresií rodičov a ostatných osôb. Platí pri tom – čím je dieťa menšie, tým je bezmocnejšie a menej schopné sa brániť. Najviac usmrtených sú aj deti  do jedného roka života. Za násilne zaobchádzanie s deťmi možno považovať aj telesný trest, u nás výchovným prostriedkom, ktorý ľahko prechádza do týrania.

Telesný trest je telesným týraním vtedy, keď dochádza k potrestaniu za pomoci predmetu, bitie je smerované na citlivé časti tela (hlava, bruško, oblasť genitálií, dlane) alebo také, keď zostávajú na tele po ranách stopy (modriny, škrabance) . Identifikačné známky môžeme rozpoznať u deti, ktoré sa stali obeťami dlhodobej a opakovanej agresie alebo krutého jednorazového ataku násilia. Agresorom býva najčastejšie osoba dieťaťa veľmi blízka, a preto je potrebné komunikovať s dieťaťom i celou jeho rodinou veľmi citlivo, aby sa zabránilo rozvoju systémového násilia a sekundárnej viktimizácie dieťaťa. Nie je vylúčené, že dieťa vyhľadá pomoc alebo sa zverí niekomu, kto ho uistil o svojom úmysle pomôcť mu (Vaničková, 2004). 

Medzi špecifické telesné známky svedčiace o telesnom týraní, ku ktorým dochádza v rámci telesného trestu patria:

· mnohopočetné modriny, umiestnené na neobvyklom mieste, tvaru, v tvare pruhov mapujúce tvar predmetu

· popáleniny

· vyrazený alebo zlomený zub

· poranenie mäkkých častí ústnej dutiny

· malé plešinky po vytrhnutých vlasov

· škrabance, rany na neobvyklom mieste, kde je mala pravdepodobnosť pre vznik prirodzenou cestou 

· natrhnutý ušný lalok

· opakované zlomeniny

· sklony k sebatýraniu, sebapoškodzovaniu až samovraždám

Musíme si uvedomiť, že telesné tresty nevychovávajú, ale sa stávajú telesným násilím. Telesný trest zanecháva neviditeľné stopy na duši a viditeľné na tele.

Medzi telesné týranie pasívneho charakteru zaraďujeme nedostatočné uspokojovanie základných potrieb detí v náväznosti na  jeho psychické a sociálne potreby. Jedná sa o úmyselné ale aj neúmyselné zanedbávanie starostlivosti o dieťa, nepochopenie rodičovskej úlohy, či už z dôvodu nedospelosti alebo v hľadaní iných životných hodnôt ako sú deti.

Výsledkom týchto skutočnosti je neprospievanie dieťaťa, zanedbanosť, nedostatočné rozvinutie jeho síl a schopnosti vo všetkých oblastiach života, vzťahu k blížnemu a k okoliu. K najzávažnejším dôsledkom takéhoto zaobchádzania s dieťaťom je úplne zanedbanie, zničenie dieťaťa a v krajnom prípade aj smrť.

Z pohľadu zákona NR SR o rodine č. 36/2005 Z. z., § 38,  4 bod : Ak rodič zneužíva svoje rodičovské práva a povinnosti najmä týraním, zneužívaním, zanedbávaním maloletého dieťaťa alebo iným zlým zaobchádzaním s maloletým dieťaťom, alebo výkon rodičovských práv a povinnosti napriek predchádzajúcim upozorneniam závažným spôsobom zanedbáva, súd pozbaví rodiča výkonu rodičovských práv.

Osobitným druhom týranie dieťaťa je Münchhausenov syndróm (by proxy) 

v zastúpení. Existujú rodičia, ktorí okrem úmyselných otráv rôznymi liekmi vymýšľajú u deti najrôznejšie príznaky ochorenia, len aby dieťa bolo vyšetrené a liečené. Tento nebezpečný podvod prvýkrát opísal Maedow v roku 1977 ako „Münchhausenov syndróm by proxy“, znamená v zastúpení. Myslelo sa zrejme na rodičov, ktorí zveličovali alebo predstierali ochorenia svojich detí. U nás tento problém opísal Marten v roku 1985 prácou o tomto syndróme spolu s problematikou úmyselných otráv detí. Tento syndróm sa považuje za výnimočný, ale nie je to tak.

Psychické týranie (Psychological Maltreatment)

Psychické týranie spôsobuje škody v emocionálnom a sociálnom vývoji dieťaťa. Jeho následky sú závažnejšie, ak sa toto deje v útlom veku dieťaťa. Kľúčovým obdobím v emocionálnom a sociálnom vývoji sú prvé mesiace a roky dieťaťa. Ak sa už v tomto období dieťa stretne týraním, jeho schopnosti sa nedokážu rozvinúť. Poznáme päť základných foriem psychického násilia: odmietanie dieťaťa, jeho izolácia, terorizovanie, ignorovanie a korupcia. 

Osobitnou formou je verbálna agresia, ktorej cieľom je zosmiešniť ponížiť dieťa, spôsobiť mu psychickú bolesť, poprípade komunikáciu, ktorú dieťa takto vníma. Najčastejšie sú to nadávky, urážlivé prezývanie dieťaťa, podceňovanie, znevažovanie, vysmievanie etc. Psychické násilie mnohokrát sprevádza iné formy násilia. (Vlčková In: Ondrejkovič, 2000)

Často je chápané a znášané horšie ako telesné ubližovanie. Je intenzívnejšie prežívané a mnohokrát spôsobuje oveľa väčšie a trvalejšie škody ako  telesné týranie.

Týrané deti nie sú schopné adekvátneho prežívania, stratili schopnosť rozumieť vlastným pocitom. Pocit ohrozenia, vyvolaný bezohľadným správaním rodičov, má dopad na nedôveru ku všetkým ľuďom. 

Následky psychického týrania:

· dieťa má pocit, že nie je rodičmi milované, že ho nemá nikto rád

· podceňovanie sa, silné reakcie na vlastné chyby

· dávanie si za vinu veľa vecí, aj tie, ktoré v skutočnosti nemohli ovplyvniť

· obavy z každej situácie

·  neistota vo vzťahoch

Zanedbávanie dieťaťa ( child neglect)

Úmyselné, alebo neúmyselné uspokojovanie základných potrieb dieťaťa. Nedostatok starostlivosti môže dieťaťu spôsobiť ujmu na zdraví, alebo aj smrť.  Pod nedostatkom starostlivosti rozumieme najmä nezabezpečenie primeranej výživy, lekárskej starostlivosti , bývania, oblečenia, primeraného vzdelania, nerozvíjanie schopností dieťaťa, nezabezpečenie ochrany pred úrazom atď. Primeraná starostlivosť reprezentuje úroveň, kde je vylúčená možnosť, alebo riziko poškodenia telesného a duševného zdravia dieťaťa. 

Zanedbávaním nie je, keď rodiny s nižším príjmom uspokojujú potreby detí, síce na niźšej úrovni, ale snažia sa o uspokojenie ich potrieb a o ich všestranný rozvoj v rámci možností.

Zanedbávanie môže byť čiastočné - nie sú dostatočne saturované niektoré potreby, alebo úplné - zanedbávanie vo všetkých sférach života. Dieťa akoby neexistovalo, rodičia ho skrývajú, izolujú, chýbajú mu základné stimulačné podnety na rozvoj reči a intelektuálnych a sociálnych zručností a schopností. 

Sexuálne zneužívanie dieťaťa (sexual child abuse)

„Zahrňuje akékoľvek pohlavné dotyky, styk, sexuálne vzrušovanie, či vykorisťovanie kýmkoľvek, kto dieťa zneužíva.“ (Vlčková In: Ondrejkovič, 2000). Sexuálne zneužívanie môže byť :

· Bezdotykové - prezentovanie sexuálneho správania pred očami dieťaťa: exhibicionizmus, masturbácia, alebo pohlavný styk, rozhovory propagujúce sexuálne správanie, pozeranie pornografických filmov pred dieťaťom.

· Dotykové – dotýkanie sa dieťaťa so sexuálnym podtextom: bozkávanie, objímanie, dotýkanie sa dieťaťa v erotogénnych zónach, podnecovanie dieťaťa k dotykom genitálií dospelého, sexuálne hry a sexuálny styk s dieťaťom. 
Medzi mimoriadne formy zneužívania patrí incest a pseudoincest. Deti sú zneužívané rodičmi a partnermi rodičov. Sú voči nim veľmi slabé, aj z dôvodu, že sú na nich závislé. Sú presviedčané o normálnosti takéhoto správania, alebo podplácané sladkosťami, hračkami a rozlične zvýhodňované.

Páchateľmi sexuálneho zneužívania detí môžu byť: 

· Pedofilne zamerané osoby - dospelí ako sexuálny objekt ich nezaujímajú, sexuálnu náklonnosť pociťujú k deťom.. Toto správanie je len ťažko zmeniteľné. Styk s dieťaťom nepovažujú za patologické, alebo nenormálne, nepripustia, žeby mu tým ubližovali.
· Osoby regresného typu - žijú v partnerskom vzťahu. Deti zneužívajú v dôsledku vlastnej infantilnej regresie, neprítomnosti partnera a pod . (Vlčková In: Ondrejkovič, 2000)
Viacero odborníkov sa nezaujímalo len o samotný akt sexuálneho zneužívania, ale zaujímali sa o to, čo sa stane s dieťaťom, keď svoje tajomstvo niekomu prezradí a prípad sa začne prešetrovať. Mnohé sexuálne zneužívané deti po čase odvolali svoje tvrdenia. Je to obranný mechanizmus, aj keď sa to zdá nenormálne. Ale u dieťaťa, dochádza k prispôsobeniu a keď sa začne prešetrovať prípad, tak zrazu stráca základné istoty a cíti sa veľmi vinné, lebo „svojou“ vinou prichádza o človeka, ľudí, ktorých má rado. Dieťa samo seba považuje za vinníka a snaží sa vyhovieť požiadavkám násilníka. Aj u týraného, zanedbávaného, alebo zneužívaného dieťaťa dochádza k pripútaniu,  napríklad k rodičovi, lebo okrem toho, že ho ohrozuje zároveň mu v akej takej miere uspokojuje jeho potreby, najmä potrebu pocitu istoty (zabehaný rytmus, po odhalení sa narúša). 

Konfrontácia prežitku s realitou vonkajšieho sveta vyznieva v neprospech dieťaťa. Dieťaťu sa neverí, dospelí sú proti nemu, odmietajú jeho tvrdenia, dieťa je tak zbavené nádeje, že mu niekto verí. Sexuálne zneužívanie predstavuje fyzickú, psychickú a sociálnu záťaž.

Znaky, podľa ktorých poznáme sexuálne zneužívanie detí (Pešová - Šamalík, 2006): 

Deti do piatich rokov: 

· nemajú pocit istoty, resp. vytráca sa u nich a s nápadným strachom visia na rodičoch

· v prítomnosti konkrétnej osoby (zneužívateľa) prejavuje mimoriadne silný strach (vo viac než 90 % je to známy človek alebo príbuzný, v takmer   

· 50 ℅  vlastný rodič)

· hystericky kričí pri prebaľovaní, pri vyzliekaní spodného prádla

· v okolí genitálií je možné pozorovať niektoré fyzické znaky – i zápach semena 

· bolesti alebo zápaly v oblasti, krčnej, análnej alebo genitálnej

· regresia vo vývoji ako obranný mechanizmus

· sexuálne chovanie neúmerne veku – sexuálne podnety ich niekedy pohoršujú, alebo niekedy práve naopak nevyvolávajú žiadnu prirodzenú zvedavosť

· neprítomný pohľad, nešťastný výraz, smutná nálada, rozpačitosť, agresivita, uzavretosť

· problémy s jedlom, chronické prebúdzanie sa so zlými snami, pomočovanie ( i keď predtým sa už nepomočovalo)

· pri hre s bábikami alebo inými deťmi príliš zasvätene napodobuje sexuálne správanie

· kreslenie pohlavných orgánov

· strata záujmu o zábavne aktivity, o rozprávky, hru s inými deťmi

· neslušné slová a frázy, ktoré sa dieťa pravdepodobne naučilo od zneužívateľa -  nezodpovedajú bežným detským nadávkam a frázam

· dieťa o sebe hovorí, že je zlé, na nič

Deti od 5 do 12 rokov: 

· naznačujú, že vedia alebo majú určité tajomstvo, ktoré však nemôžu nikomu prezradiť

· hovoria o akomsi probléme svojho kamaráta

· pýtajú sa, či by ste naozaj nikomu neprezradili, keby sa vám prípadne zverili

· začínajú klamať, kradnúť, nadávať s cieľom upútať na seba pozornosť

· majú u seba nevysvetliteľné obnosy peňazí alebo darčekov

· mávajú desivé sny, začínajú sa opäť pomočovať

· niekedy sa chovajú nevysvetliteľne

· prestávajú sa radovať z predtým obľúbených činností

· neochotne sa vyzliekajú pred telocvikom

· bez vysvetliteľného dôvodu začínajú neznášať akúsi dospelú osobu, nechcú, aby o nich predtým obľúbená osoba chodila sa starať

· sexuálna aktivita je neprimeraná ich veku

· kreslia sexuálne inšpirované obrázky – môžu znázorňovať i akt zneužitia

· trpia infekciami močových ciest, krvácaním alebo zvýšenou citlivosťou v genitálnej alebo análnej oblasti, majú bolesti pri močení

· trpí bolesťami alebo krvácaním v krku

· trpí chronickými indispozíciami (bolesťami hlavy alebo žalúdka)

· depresie až pokusy o samovraždu

· úteky z domova

· prejavuje tendencie k prevzatiu rodičovskej úlohy v domácnosti, svojim správaním vyvolávajú dojem, že sú starší (pokiaľ ich zneužíva niekto z rodinných príslušníkov)

· majú problémy s jedlom – nechutenstvo alebo prejedanie

· majú o sebe zlú mienku, majú sklony k sebapoškodzovaniu 

· regresia v chovaní – hrajú sa s hračkami, ktoré odložili, cucajú si palec

· problémy s chôdzou

· hovoria o sebe, že nestoja za nič a nič z nich nebude

· pokúšajú sa sexuálne zneužiť ďalšie deti

· hovoria alebo píšu o sexuálnych otázkach

· sú stále akoby v strehu, k ľuďom pristupujú viac z boku

· vymýšľajú si množstvo ospravedlnení, aby nemuseli ísť z domu

Deti staršie ako 15 rokov (platí i pre všetky ostatné):

· chronické depresie, sklony k samovraždám

· drogy, nadmerné množstvo alkoholu

· trpia stratou pamäti

· prejavujú nevhodné, sexuálne vyzývavé správanie

· majú obavy z konkrétnych ľudí

· výrazne preberajú rodičovskú úlohu – starajú sa v domácnosti o všetko a všetkých, len nie o seba

· predstierajú, že majú zakázané chodiť von

· chronicky trpia nočnou morou, boja sa tmy

· nie sú schopné sústrediť sa  - akoby boli niekde mimo, vo vlastnom svete snov

· rozprávajú o svojich známych, ktorí niekedy niekto zneužil

· náhle zmeny pracovných alebo študentských návykov

· izolujú sa od ostatných detí, majú veľmi veľa zbytočných obáv

· prudké výbuchy hnevu

· pocity viny – nielen za to, že sú zlé, ale i preto, že pri zneužití pociťujú rozkoš

 Medzi formy sexuálneho zneužívania deti zaraďujeme :

Exhibicionizmus – dospelý ukazuje svojmu okoliu, hlavne deťom svoje genitálie

Harassment – znepokojovanie dieťaťa slovami, pritisnutím k sebe, potľapkaním po zadku, u dospelého má takéto správanie k dieťaťu sexuálny podtext

Obťažovanie – je dotykovou formou sexuálneho zneužívania, dieťa je dospelým obťažované, obchytkávané, bozkávané na erotogénnych zónach prsia, zadok, genitálie. Veľmi častým druhom je aj slovné obťažovanie vulgárne slová, grimasy

 Sexuálny útok – je dotyková forma sexuálneho kontaktu dospelého s dieťaťom, dospelý použitím sily sa dotýka erotogénnych zón detského tela, k tomu istému núti aj svoju obeť

Znásilnenie – dotyková forma sexuálneho zneužívania a označuje násilné, vynútené vniknutie do vagíny, konečníka alebo do úst dieťaťa

Incest – je definovaná ako kontaktná sexuálna aktivita medzi dvoma osobami, ktorým nie je zákonom povolené uzatvorenie manželstva. Ide o sexuálna styk:

- dieťaťom a pokrvným rodičom

- dieťaťom a príbuzným vrátane nevlastného rodiča

- medzi súrodencami

Pedofilné obťažovanie – ide o kontaktnú formu sexuálneho obťažovania dieťaťa akýmkoľvek dospelým

Existujú tri formy komerčného zneužívania deti: 

- detská prostitúcia

- detská pornografia

- obchod s deťmi: obchod s deťmi pre sexuálny priemysel a obchod s deťmi pre iné účely (adopcia, detská práca, predaj orgánov) (Vaničková, 2005). 

Deti, ktoré bývajú sexuálne zneužívané, pochádzajú často z  malopodnetného prostredia, kde je nedostatok podnetov k zdravému psychickému a fyzickému rozvoju a sú vystavené určitej forme zanedbávania. 

Rizikové činitele 

Tento sociálno-patologický jav má svoje tri kategórie rizikových činiteľov, ktoré sa podieľajú na jeho vzniku:

1. Rizikoví dospelí – zaraďujeme tu tých dospelých, ktorí s väčšou pravdepodobnosťou než iní môžu deťom ubližovať. Patria tu všetci, ktorí sa „zvláštne“ chovajú, majú „zvláštnu“ povahu, „zvláštne“ sklony. Patria sem duševne chorí, duševne nevyspelí alebo zaostalí, neurotici, ľudia mentálne retardovaní, alkoholici, toxikomani. Spolužitie s touto skupinou ľudí je rizikové a nie sú vzácnosťou , že deti treba pred nimi chrániť. V mnohých prípadoch i za cenu odobratia z rodiny a podľa ďalších okolnosti dané do ústavnej alebo náhradnej starostlivosti. Rizikové osoby sú aj mladiství rodičia, povahovo nezrelí, ktorí sú na rodičovstvo nepripravení. Ľudia, ktorí boli v detstve postihnutí psychickou depriváciou, často vyrastú v osobnosť ochudobnenú v citovej oblasti, čo znamená, že nie sú schopní lásku dávať, ani prijímať. 
2. Rizikové deti – patria tu deti, ktoré na seba priťahujú určitý druh násilia. Obeťami sa stávajú deti s vrodeným poškodením alebo z rôznych príčin zaostávajúce vo vývine. Ale aj deti, ktoré trpia určitou „zvláštnosťou“. Pod slovom „zvláštnosť“ rozumieme špecifické správanie, povaha a sklon, sú dané spoločensky, výchovne, organicky a psychicky. Dieťa sa stáva rizikovým aj vtedy, keď nespĺňa očakávania rodičov, prípadne ak otec alebo matka si našli nového partnera a dieťa im nezapadá do ich rámca tolerancie. 

3. Rizikové situácie – situácie, v ktorých sa s väčšou pravdepodobnosťou než v druhých dochádza k ubližovaniu dospelými deťom. Zaraďujeme tu náhradnú rodičovskú starostlivosť, keď vychovávatelia sú pre detí cudzí ľudia. Nechcenosť dieťaťa pri počatí, v tehotenstve a pri jeho narodení. Medzi rizikové situácie zaraďujeme rozvod, neúplná rodina, úmrtie člena rodiny, invalidita, alkoholizmus, nový partner v rodine, nevlastní súrodenci, dlhodobá neprítomnosť člena v rodine, dieťa, ktoré má ľahkú mozgovú obrnu alebo dieťa so špecifickými poruchami učenia 

Týranie žien

Akt vážneho násilia na žene býva niekedy spojený s mužovou opitosťou. Jemnejšími formami násilia sú urážky, zastrašovanie, ponižovanie, slovné napádanie, kritika zovňajšku ženy, kritika vedenia domácnosti a výchovy detí, sledovania mimo domov, odopierania peňazí alebo ohovárania ženy v spoločnosti a podobne. 

Týranie ženy sa vyskytuje vo všetkých vrstvách západnej spoločnosti. Muž, ktorý sa ho dopúšťa, máva k žene majetnícky postoj, býva žiarlivý, snaží sa ženu sociálne izolovať, za násilie dáva vinu jej a zľahčuje jeho následky. Máva poruchu osobnosti  a mnohokrát v detstve zažil násilie na vlastnej koži. 
Následky dlhodobého týrania môžu mať u žien podobu posttraumatického stresového syndrómu.
Násilie je vždy nežiaduce a spôsobuje obeti mnohokrát dlhodobé, alebo trvalé následky, či už v podobe telesných následkov, alebo škôd v psychike človeka. Obete domáceho násilia trpia dvojnásobne. Cítia sa menejcenné a zároveň zahanbené tým, že sa týrania dopúšťa niekto z rodiny s kým majú citový vzťah. Diagnostika a tiež vyšetrovanie je sťažené, pretože obete domáceho násilia často menia výpoveď zo strachu pred ďalšími útokmi  zo strachu pred napr. rozpadom rodiny. Obete násilia sú mnohokrát od násilníka nejakým spôsobom závislé, či už po stránke finančnej, ale aj citovej. Najmä vo vzťahu detí k týrajúcim rodičom môžeme pozorovať pripútanie. Teória pripútania vychádza z toho, že existujú určité potreby, ktoré musia byť napĺňané aby sa mohol človek zdravo rozvíjať, avšak aj v prípade ak napĺňané nie sú vzniká medzi dieťaťom a rodičom stav pripútania, nakoľko vždy je napĺňaná aspoň jedna potreba. (pre lepšie pochopenie problematiky viď Maslovovu hierarchiu potrieb) 

Preto sa často obete násilia a tí, ktorí im pomáhajú dostávajú do „začarovaného kruhu“. 

Najčastejšie sa pozornosť upriamuje na prípady brutálneho násilia, tie menej viditeľné ostávajú za dverami domov a bytov. 
Týraná žena (abused woman) je žena, ktorá je obeťou násilného chovania svojho partnera. Týranou ženou sa stáva žena, ktorá má nízke sebahodnotenie, zvýšenú zraniteľnosť, prípadne sklony k depresiám. Týraná žena často vyrastala v rodine s dominantným otcom alebo bez otca. Mužove drsné praktiky takej žene, pokiaľ neprekročí určitú hranicu, pripadajú absolútne normálne alebo jeho prejavy násilia ospravedlňuje a minimalizuje. 

Na muža, prípadne na rodinu a domov, je týraná žena veľmi silno citovo viazaná. Týranie ženy môže mať podobu bitia, znásilňovania, zväzovania, ohrozovania zbraňou, trhania vlasov, odpierania spánku a jedla, ničenia jej vecí, nútenia k sexuálnym praktikám pre ženy neprijateľným, zastrašovania, žiarlivých scén, zakazovania kontaktov s inými ľuďmi, zakazovania práce a podobne. 

Akt vážneho násilia na žene býva niekedy spojený s mužovou opitosťou. Jemnejšími formami násilia sú urážky, zastrašovanie, ponižovanie, slovné napádanie, kritika zovňajšku ženy, kritika vedenia domácnosti a výchovy detí, sledovania mimo domov, odopierania peňazí alebo ohovárania ženy v spoločnosti a podobne. 

Muži ohrozujúci ženy majú podobné charakteristiky ako muži ohrozujúci deti. Týranie ženy sa vyskytuje vo všetkých vrstvách západnej spoločnosti. Muž, ktorý sa ho dopúšťa, máva k žene majetnícky postoj, býva žiarlivý, snaží sa ženu sociálne izolovať, za násilie dáva vinu jej a zľahčuje jeho následky. Máva poruchu osobnosti (niekedy aj duševnú chorobu) a mnohokrát v detstve zažil násilie na vlastnej koži. Následky dlhodobého týrania majú u žien podobu posttraumatického stresového syndrómu.

 
Na rozdiel od ostatných európskych krajín, v Českej republike, napríklad, neexistuje ani systém koordinovanej pomoci týranej žene, ani systém ochrany týranej ženy pred ďalším napadnutím (napríklad zákaz vstupu do bytu), ani špecializovaná pomoc páchateľom domáceho násilia. Týrané ženy využívajú pomoc neštátnych organizácií a štátnych poradní pre rodiny, manželstvo a medziľudské vzťahy. Aj keď sa týraná žena odhodlá mužove správanie oznámiť, má sklon vziať obvinenie späť.

 
Tu urobila Slovenská republika pokrok a je to oproti Českej republike rozdielne. Na Slovensku platí paragraf trestného zákona, ktorý definuje domáce násilie. Súd môže tomu, kto týra blízku osobu, vymerať až dvojnásobne vyšší trest ako keď sa násilia dopustí na cudzej osobe. Vinníkovi hrozí trest odňatia slobody do 15 rokov alebo až výnimočný trest. A trestné oznámenie sa nedá odvolať. Obeť už nemusí súhlasiť s trestným stíhaním a oznámenie môže podať aj cudzia osoba. Polícia má povinnosť prípad prešetriť. Súd tiež môže dočasne zakázať násilníkovi vstup do domu alebo bytu, aj keď je jeho spolumajiteľom a zakázať priblížiť sa k obeti na menej ako 5 metrov. Cieľom je, aby pred násilím neutekali z domu ženy a deti, ale aby odchádzal násilník.


Dokým nezačal platiť daný paragraf to bolo tak, že ak sa obeť odhodlala ísť na políciu a podala oznámenie, rýchlo ho prišla stiahnuť. Podľa odborníkov, ktorí pracujú s týranými ženami, bolo to ľahko pochopiteľné. Ako povedala Katarína Farkašová : „Vždy zvíťazil strach pred násilníkom. Žena roky počúvala, že ak sa odváži čokoľvek urobiť, uvidí. Išlo jej o život.“
 


U týraných žien sa zistili rovnaké prejavy a symptómy ako u ľudí, ktorí prežili koncentračné a zajatecké tábory, a ktorí boli obeťami únosov a prepadov. Vo svojej izolácií a ohrozenosti trpia tzv. štokholmským syndrómom, ktorý bol prvýkrát vypozorovaný na rukojemníkoch pri teroristickom prepade v Štokholme. Medzi obeťou a násilníkom sa utvára zvláštny vzťah – pripútanie. Obeť je s agresorom lojálna, má snahu chrániť ho, súcití s ním a spolupracuje. Je to reakcia obete na nenormálnu situáciu. Vytvára si až bizarné stratégie ako sa vyhnúť násiliu, ako prežiť. Štokholmský syndróm je rovnako ako dlhodobá traumatizácia dôvodom, prečo sa týraná žena ťažko vymaní z tyranského vzťahu sama. Obete zajatia oslobodzujú špeciálne pripravení, vycvičení a vytrénovaní profesionáli. Od týraných žien sa však očakáva, aby sa oslobodili samy a chránili aj svoje deti a majetok.

TÝRANIE STARÉHO ČLOVEKA


Týranie starého človeka (maltreatment of the elderly) je násilné chovanie blízkych ľudí alebo osôb, ktoré sa starajú o starého človeka a tieto osoby zneužívajú jeho obmedzené možnosti efektívnej obrany. 

V domácom prostredí  môže ísť o :

· telesné týranie (spôsobujúce fyzické bolesti, zraňovanie, obmedzovanie v pohybe), 

· materiálne a finančné týranie (klientovi je zabraňované vo využívaní jeho majetku, v disponovaní jeho vlastnými peniazmi, neoprávnene je navrhované, aby bol zbavený spôsobilosti k právnym úkonom),

· emocionálne týranie (ponižujúce oslovovanie, hrozby, sekírovanie, vydieranie),

· vo výnimočných prípadoch sa vyskytuje aj sexuálne týranie.

V inštitucionálnom prostredí môže ísť o hrubé zaobchádzanie, časté bitky, tresty, vystavovanie chladu, umývaniu studenou vodou, o nedostatočné množstvo stravy a tekutín alebo podávanie nekvalitnej stravy, o odpojovanie signalizačného zariadenia, nedostatočnú starostlivosť o trvalo ležiacich pacientov, používanie neprimeraných obmedzení. Ide tiež o nedostatočnú aktivizáciu, nedostatok súkromia, finančné zneužívanie, obmedzovanie sociálnych kontaktov. 

Viac sú týraním ohrození starí ľudia v zlom zdravotnom stave, ktorí žijú izolovane a s ťažšími poruchami komunikácie a myslenia (demencia) a tiež tí, ktorí žijú v jednej domácnosti s osobou, u ktorej je veľké riziko , že sa bude týrania dopúšťať. 

Týrajúcou osobou býva človek s trvalou poruchou osobnosti, s duševnou chorobou, s nízkou intelektovou úrovňou, so závislosťou na návykových látkach a človek, ktorý sa násilne choval už skôr k iným ľuďom. 

Najčastejšie sú týrané staré ženy svojimi mužmi a potom rodičia svojimi deťmi. Je veľmi problematické určiť tento spôsob násilia, pretože tyrani majú sklon týranie bagatelizovať. Tvrdia napríklad o obeti, že je dementná a nevie, čo sa okolo nej vlastne ani deje. Obete sa často nedostanú mimo domácnosti, v ktorej sú týrané. Nemajú kontakt s okolím, nemajú sa komu vyžalovať. Na druhej strane, pokiaľ sú týraní vlastným dieťaťom, rodičia sa za svoje dieťa hanbia a hanbia sa najmä pred spoločnosťou sa na svoje dieťa posťažovať.

Problematike týraného starého človeka by mala byť venovaná väčšia pozornosť a najmä každá sociálna služba poskytovaná v domácnosti a každá forma supervízie ústavnej starostlivosti, by mala byť pozorná pri odhaľovaní tohto druhu týrania.

 TÝRANÝ MUŽ

Treba uznať, že naša spoločnosť pokročila: násilie na ženách odhaľuje, odsudzuje a trestá. Ale o tom, že aj muži môžu byť obeťami, sa ešte hovorí len veľmi málo. Je to preto, že násilie tohto druhu neexistuje alebo preto, lebo muži sa hanbia priznať?

Mužov nevidno chodiť s modrinami, nie sú nútení podávať trestné oznámenia za ublíženie na zdraví, lebo máloktorá žena sa postaví proti zjavnej fyzickej presile. Ženy však vedia rafinovane týrať mužov inými zbraňami.

Ťažko odhadnúť, či je to dôsledok toho, že emancipácia prináša so sebou väčšiu dominanciu žien alebo toho, že muži sa prestávajú so svojim problémom skrývať. Je veľmi pravdepodobné, že aj u nás je mužov - obetí viac ako uvádzajú niektoré štatistiky. Veď stačí sa rozhliadnuť okolo seba – vari každý z nás pozná nejakého muža, s ktorým žena až neuveriteľne „cvičí“, ponižuje ho, zosmiešňuje, nadáva mu, šliape po jeho dôstojnosti, poskytuje mu sex „len za odmenu“. 

Taký muž si však na Slovensku namiesto účasti  obyčajne vyslúži len posmech alebo si jednoducho povieme, že je „pod papučou“. Hoci o týraných mužoch sa v minulosti nehovorilo, oddávna existuje tento termín s mierne posmešným nádychom: „pod papučou“. 

To však nie je jedno a to isté. O týraní možno hovoriť vtedy, ak sa jeden z partnerov cíti ponížený, ukrivdený, trpí a nedokáže odolávať chorobným prejavom prevahy moci toho druhého. 

Týraný muž (abused man) je muž, ktorý je obeťou násilného chovania svojej partnerky. V našom kultúrnom okruhu sa týraný muž stáva až priveľmi poslušným. S takýmto mužom sa žena niekedy cielene už od začiatku spojuje preto, aby si potvrdzovala svoju prevahu. K týraniu muža dochádza skôr v partnerských dvojiciach, kde je žena výrazne mladšia a muž starší. Muži týranie taja, pretože jeho zverejnenie by bolo hanbou pre muža. Formy týrania muža sú „mäkšie“ než spôsoby týrania žien. Priame fyzické napádanie je skôr výnimkou ako pravidlom. Muži sú skôr terčom:

· verbálnej agresivity, vydierania, intríg, 

· rôznych degradujúcich praktík (žena si napríklad privedie domov milenca v dobe, keď je tam určite aj manžel).

Násilníckej žene nestačí svojho partnera ponižovať bitím, často sa rozhodne zničiť mu život do základov. Celý proces začína ohováraním, systematickým zosmiešňovaním a očierňovaním, až muž stratí priateľov, prácu a končí napríklad s obvinením zo sexuálneho zneužívania spoločných detí. A v tejto situácii začne fungovať zaužívaný stereotyp „žena je obeť“ a „muž je tyran“, aj keď v niektorých prípadoch to môže byť úplne naopak. 

Je zaujímavé, že prežívanie obetí, i keď sú nimi muži, aj cyklus násilia je obdobný ako pri týraní žien mužmi.

Chorí a invalidní muž, aj vekovo omnoho starší partneri sú častejšie potenciálnymi obeťami. Terčom žien býva neraz citlivá stránka mužov, a to ich sexuálne schopnosti. Výsmech, zosmiešňovanie aj na verejnosti, môžu viesť k tomu, že sa muž stane dočasne impotentným.

Avšak vyskytnú sa aj prípady, keď ženy týrali svojich mužov fyzicky . Ukázalo sa, že tieto ženy trpeli zatiaľ nediagnostikovaným psychickým ochorením a bolo potrebné ich hospitalizovať.

Mužov, ktorí sa odvážia so svojím problémom niekomu zveriť a vyhľadať pomoc, je málo. S pomocou psychológov by však mohli získať väčšiu sebaistotu alebo aj podporu v prípade, ak je lepšie vzťah ukončiť. Tabuizovanie len prehlbuje ich trápenie.

Ohlasovacia povinnosť

Podnet na prešetrenie pomerov, môže dať každý kto je svedkom násilia - priamym, alebo nepriamym. Príslušný orgán je povinný každý podnet prešetriť.

Legislatívne súvislosti 

Zákon
Ústava

Deklarácia ľudských práv
FORMY NÁSILIA

1. fyzické / telesné – zahrňuje rôzne formy telesného ublíženia, so širokým spektrom intenzity napadnutia a následky sú vždy viditeľné;

2. verbálne – ide o hrozby, urážky, ponižovanie, nadávky;

3. sociálne – izolácia, zamedzovania akéhokoľvek kontaktu s vonkajším svetom, vrátane priateľov a rodiny, absolútna kontrola všetkého, čo obeť domáceho násilia robí;

4. ekonomické – odmietnutie alebo minimalizácia finančnej podpory, bránenie v práci, ničenie majetku, odnímanie vlastných peňazí obete; 

5. sexuálne – nútenie k sexuálnemu styku, vyžadovanie sexuálneho styku kdekoľvek, kedykoľvek a bez súhlasu, donucovanie k sexuálnym praktikám, s ktorými obeť nesúhlasí;

6. emocionálne – deprimovanie, vyvolávanie pocitov viny, narúšanie sebadôvery obete;

7. psychické - sprevádza všetky ostatné formy týrania a je ich dôsledkom.  Iní autori pod psychickým násilím chápu také formy násilia, ktoré zodpovedajú verbálnemu a sociálnemu zneužívaniu. Ďalšia skupina autorov chápe psychické a emocionálne zneužívanie ako ekvivalenty, kým druhá ich odlišuje. Pričom psychické zneužívanie považuje za širšiu kategóriu, zahrňujúcu aj emocionálne zneužívanie.

8. nezabránenie násiliu, zneužívaniu - ak nepoužijeme našu vlastnú silu, moc na zabránenie tomu, aby bol niekto druhý zneužívaný, týraný; 

9. systémové /inštitucionálne násilie - označuje sa aj ako druhotné poškodzovanie, ubližovanie (sekundárna viktimizácia), druhotné ponižovanie: spôsobuje ho obeti systém, ktorý bol založený na ochranu, spôsobujú ho tí, ktorí by mali obeť pred útokmi a zneužívaním chrániť.

Následky násilia 

· telesné následky – pohlavné choroby, chronické infekcie močových ciest;
· psycho-socionálne  „poruchy“ – depresia, poruchy spánku, delikvencia u detí, uzavretosť, samotárstvo, nedôvera, nadmerne prispôsobivé správanie;
· psycho-somatické následky – závislosť (alkohol, drogy, lieky), epilepsia, poruchy trávenia (anorexia, bulímia);
· autoagresie – pokusy o samovraždu, vytrhávanie vlasov, ohrýzanie nechtov, zhasínanie cigarety na pokožke; 
· sexuálne správanie, vnímanie tela – prostitúcia, sexualizované správanie. 
Šikanovanie (chicane, bully)

Oficiálnym predmetom výskumu sa šikanovanie stalo až po roku 1989. To však nevylučuje prítomnosť tohto javu už v prechádzajúcom období (Říčan, 1995).

Šikanovanie vo všeobecnosti je: „konanie, ktorým jedna osoba alebo viac osôb  spôsobuje iným príkorie, núti ich k ponižujúcim úkonom, násilím obmedzuje ich slobodu a pod.“ (Strieženec,1996, str. 217).

Šikanovanie sa v poslednom období, najmä vplyvom médií spája najmä so skupinou detí a mládeže. Avšak nemusí sa vyskytovať iba medzi deťmi a mládežou, aj keď u tejto vekovej skupiny zaznamenávame rôzne špecifiká.

Říčan vo svojej knihe „Agresivita a šikana medzi deťmi“ uvádza definíciu popredných britských výskumníkov: „Šikanovanie hovoríme tomu, keď jedno dieťa, alebo skupina detí hovorí inému dieťaťu škaredé, nepríjemné veci, bije ho, vyhráža sa mu, zamyká ho v miestnosti a podobne. Tieto incidenty sa môžu často opakovať a pre šikanované dieťa je veľmi ťažké, aby sa samé ubránilo. Ako šikanovanie môžu byť označené tiež opakované posmešky, alebo škaredé poznámky o rodine. Ako šikanovanie neoznačujeme občasnú bitku, alebo hádku približne rovnako fyzicky silných súperov“ (Říčan, 1995, str. 26). Obdobne Matoušek (2003) uvádza, že „páchatelia a obete šikanovania sú osoby s rovnakou formálnou pozíciou v skupine, často vrstovníci“ (Matoušek, 2003, str. 236)

Okrem tejto definície používa aj inú, aplikovateľnú na širšiu skupinu osôb, nielen na deti:

„Šikanovanie pochádza z francúzskeho slova chicane, čo znamená zlomyseľné obťažovanie, týranie, sužovanie, prenasledovanie, byrokratické upínanie sa na predpisy, voči podriadeným, občanom atď .“ (Říčan, 1995, str. 25 ). 

Nasledujúca definícia nám v náznakoch načrtáva aj jednu z možných príčin šikanovania, ktorou je  dosiahnutie uspokojenia. 

„Šikanovanie je prejavom samoúčelným. Jeho cieľ je vždy spoločensky neakceptovateľný, pretože spočíva iba v naplnení osobných hmotných, alebo duševných potrieb. Šikanujúci však dáva prednosť agresii, pretože práve ona najmarkantnejšie potvrdzuje prevahu a želateľné uspokojenie“(Kašický, 1994, In: Jaššová, 1998, str. 16). 

Andrew Mellor ešte zdôrazňuje, že „šikanovanie je, keď jeden človek, alebo skupina osôb výrazne silnejších robí, alebo hovorí druhej osobe nepríjemné, nechutné, zraňujúce veci „again and again“ (opäť a opäť)“ (Mellor, 1993, str. 3 [online]).

Tieto definície nám objasňujú čo všetko môžeme rozumieť pod pojmom šikanovanie. Pre lepšiu orientáciu by sme zostručnene mohli šikanovanie definovať ako opakované, cielené zneužívanie sily výrazne silnejšieho jedinca za účelom uspokojenia svojich psychologických potrieb, poprípade získania inej výhody, voči slabšiemu jedincovi.  

Takto vysvetlený pojem je všeobecne známy, má informačný ráz a v hrubých črtách približuje problém. Podľa Kollářa (2001) sa však, pre hlbšie nahliadnutie do problematiky, žiada viacrozmerný pohľad. V knihe „Bolest šikanování“ nám približuje  „trojrozmerný pohľad na šikanovanie“:

1) „šikanovanie ako na patologické správanie“. Tento pohľad je najbežnejší a najfrekventovanejší v spoločnosti,

2)  „šikanovanie ako závislosť“. Medzi agresorom a obeťou vzniká patologický vzťah. 

„Vzťah agresora a obeti je podobný obrazu dvoch boxerov v ringu, kde jeden má výraznú prevahu: ten slabší, ktorému dochádzajú sily sa snaží zakliesniť do agresívnejšieho protivníka, objať ho, byť mu čo najbližšie, pretože tak mu nehrozí, že ho agresor priamym úderom zrazí na zem“ (Kollář, 2001, str.33)

Agresor si na obeti uspokojuje svoju potrebu zakryť svoj strach a na to využíva strach druhého. Získanie prevahy nad slabším mu prináša slastný pocit, cíti sa nadradený a zakrýva tým vlastnú slabosť. Na druhej strane je obeť, ktorá sa identifikuje s agresorom a v snahe zabrániť stupňovaniu násilia pristupuje na jeho hru a snaží sa podrobne plniť jeho požiadavky, tak sa stáva bábkou v rukách agresora. Pri riešení prípadu sa potom môže zdať, že obeť si za svoje trápenie môže sama.

3) „ šikanovanie ako porucha vzťahov v skupine“.  

Šikanovanie sa deje v kontexte vzťahov konkrétnej skupiny. V tomto zmysle je šikanovanie ťažkou poruchou skupinového mechanizmu. Vzťahy pri šikanovaní majú svoju vnútornú dynamiku a vývoj. Smerujú od tzv. Ostrakizmu k najvyššiemu, piatemu stupňu systémového ničenia pozitívnych vzťahov medzi členmi skupiny. (por. Kollář, 2001)

Takto prehľadne opísané štádiá šikanovania majú význam pri koncipovaní preventívnych aktivít. Ak odborník pracujúci s deťmi, triednymi kolektívmi a pod. pozná zákonitosti v skupine a uvedené štádiá, ľahšie sa mu darí porozumieť skupine a reagovať účelovo vybranými metódami, čím sa zvyšuje účinok preventívnych aktivít. 

Druhy šikanovania

Násilie rozlišujeme kontaktné - nekontaktné, fyzické – verbálne, aktívne - pasívne. Šikanovanie je špecifickým druhom násilia, preto toto delenie môžeme aplikovať. Delenie násilia do troch dimenzií je len orientačné. Kollář (2001) uvádza osem druhov šikanovania: 

„Fyzické priame aktívne,  fyzické aktívne nepriame, fyzické pasívne priame,  fyzické pasívne nepriame, verbálne aktívne priame,  verbálne aktívne nepriame, verbálne pasívne priameverbálne pasívne nepriame.“ (Kollář, 2001, str. 32)

Pri fyzickom priamom aktívnom útočník fyzicky napáda obeť, naopak pri fyzickom nepriamom aktívnom „ objednávateľ“ pošle posluhovačov aby obeti spôsobovali fyzickú bolesť. Fyzické pasívne priame predstavuje fyzické bránenie obeti v dosahovaní cieľov, fyzické pasívne nepriame je odmietanie splnenia požiadaviek pod hrozbou. 

Verbálne násilie sa niekedy zvykne podceňovať, no je rovnako závažné, lebo môže gradovať na fyzické násilie. Verbálne aktívne priame násilie je nadávanie, zosmiešňovanie, urážanie. Pri nepriamom ide o šírenie nepravdivých informácií o obeti. Odmietanie komunikovať s obeťou, napr. vedomé nereagovanie na otázky a pod. predstavuje šikanovanie verbálne pasívne priame. Nepriame je ľahostajnosť spolužiakov, keď je obeť nespravodlivo obvinená a nezastanú sa jej napriek tomu, že sú si vedomí nevinnosti obete a poznajú vinníka.

Všetky formy šikanovania  sú obeti nepríjemné a zanechávajú následky, ktoré si nesie so sebou po celý život. A to aj pri miernejších formách šikanovania.

� Zákon č. 300/2005 Z.z. Trestný zákon. Dostupný na <www.zbierka.sk>


� Račková, K.: Keď víťazí strach. Dostupné na <� HYPERLINK "http://www.movita.sk/ked%20strach%20vitazi.htm" ��http://www.movita.sk/ked%20strach%20vitazi.htm�>


� Sopková, E.: Problém, o ktorom sa mlčí. Dostupné na <� HYPERLINK "http://www.stopnasiliu.sk" ��www.stopnasiliu.sk�> 


� Vybraná hesla od T. Dostupné na <� HYPERLINK "http://www.portal.sz/scripts/detail.php?id=3117" ��http://www.portal.sz/scripts/detail.php?id=3117�> 


� Vybraná hesla od T. Dostupné na <� HYPERLINK "http://www.portal.sz/scripts/detail.php?id=3117" ��http://www.portal.sz/scripts/detail.php?id=3117�> 


� Greplová, K.: Týrajíci žena a muž jako oběť. Dostupné na<� HYPERLINK "http://ihned.cz/c3-21165290-000000_d-tyrajici-zena-a-muz-jako-obet" ��http://ihned.cz/c3-21165290-000000_d-tyrajici-zena-a-muz-jako-obet�>


� Diagnóza: Týraný muž. Dostupné na <� HYPERLINK "http://www.slobodneunas.estranky.cz/clanky/rodina/diagnoza_-tyrany-muz" ��http://www.slobodneunas.estranky.cz/clanky/rodina/diagnoza_-tyrany-muz�>

